ທ່ານເລຂາທິການໃຫຍ່, ປະທານປະເທດ ຈີນ ສີຈິ້ນຜິງ ແລະ
ທ່ານປະທານປະເທດ ເຈືອງເຕີນຊາງ
ເນື່ອງໃນໂອກາດໂອກາດການຢ້ຽມຢາມຫວຽດນາມຂອງ ທ່ານເລຂາທິການໃຫຍ່, ປະທານປະເທດ ຈີນ ສີຈິ້ນຜິງ ແຕ່ວັນທີ 5-6/11, ວັນທີ 6/11, ຫວຽດນາມ ແລະ ຈີນ ໄດ້ອອກຖະແຫລງການຮ່ວມ ລວມມີ 11 ຂໍ້ ກ່ຽວກັບການຊຸກຍູ້ການພົວພັນຄູ່ຮ່ວມມືການຮ່ວມມືຍຸດທະສາດຮອບດ້ານຫວຽດນາມ -ຈີນ. ຖະແຫລງການຮ່ວມຊີ້ແຈ້ງ: ທີ່ການເຈລະຈາ, ພົບປະແລກປ່ຽນຄຳເຫັນຄັ້ງຕ່າງໆໃນຂອບເຂດການຢ້ຽມຢາມ, ບັນດາການນຳ ຫວຽດນາມ ແລະ ຈີນ ເຫັນດີນຳກັນໂດຍຖືວ່າ: ຫວຽດນາມ ແລະ ຈີນ ຄວນກຳແຫນ້ນທິດທາງອັນຖືກຕ້ອງຂອງນ້ຳໃຈມິດຕະພາບ ຫວຽດນາມ ແລະ ຈີນ, ເພີ່ມທະວີການແລກປ່ຽນຍຸດທະສາດ, ປັບປຸງຄວາມໄວ້ເນື້ອເຊື່ອໃຈດ້ານການເມືອງ, ຊຸກຍູ້ການຮ່ວມມືບັນດາຂົງເຂດບົນພື້ນຖານເຄົາລົບເຊິ່ງກັນ ແລະກັນ, ສະເຫມີພາບ, ຕ່າງຝ່າຍຕ່າງມີຜົນປະໂຫຍດ, ຄວມຄຸມເປັນຢ່າງດີ ແລະ ແກ້ໄຂຄວາມບໍ່ລົງລອຍກັນຢ່າງສົມເຫດສົມຜົນ, ຊຸກຍູ້ການພົວພັນຄູ່ຮ່ວມື ການຮ່ວມມືຍຸດທະສາດຮອບດ້ານ ຫວຽດນາມ - ຈີນ ໃຫ້ພັດທະນາຢ່າງປອດໃສ, ສະຖຽນລະພາບ.
ສອງຝ່າຍຖືວ່າ: ເລື່ອງຮັກສາການພົບປະຂັ້ນສູງເປັນປະຈຳລະຫວ່າງສອງພັກ, ສອງລັດ ມີບົດບາດສຳຄັນໃນການເພີ່ມທະວີຄວາມໄວ້ເນື້ອເຊື່ອໃຈດ້ານການເມືອງ, ຊຸກຍູ້ການພັດທະນາການພົວພັນສອງຝ່າຍ.
ສອງຝ່າຍເຫັນດີ ປະຕິບັດແຜນການຮ່ວມມືລະຫວ່າງສອງພັກເປັນຢ່າງດີ ແລະ ເຮັດໃຫ້ບັນດາການເຄື່ອນໄຫວພົວພັນແລກປ່ຽນການຮ່ວມມືລະຫວ່າງບັນດາອົງການພັກຢູ່ສູນກາງ ແລະ ທ້ອງຖິ່ນ, ຊຸກຍູ້ການພົວພັນແລກປ່ຽນການຮ່ວມມືມິດຕະພາບລະຫວ່າງສະພາແຫ່ງຊາດຫວຽດນາມ ກັບສະພາຜູ້ແທນປະຊາຊົນແຫ່ງຊາດຈີນ, ລະຫວ່າງແນວໂຮມປະເທດຊາດຫວຽດນາມ ແລະ ສະພາປຶກສາການເມືອງປະຊາຊົນແຫ່ງຊາດຈີນ, ຊຸກຍູ້ການພົວພັນແລກ່ປຽນມິດຕະພາບລະຫວ່າງປະຊາຊົນສອງປະເທດ.
ສອງປະເທດຮັກສາການແລກປ່ຽນຄະນະຜູ້ແທນຂັ້ນສູງລະຫວ່າງສອງກອງທັບ, ນຳໃຊ້ກົນໄກເຈລະຈາຍຸດທະສາດປ້ອງກັນຊາດເປັນຢ່າງດີ, ເພີ່ມທະວີການຮ່ວມມືປະຕິບັດກົດໝາຍບົນທະເລລະຫວ່າງຕຳຫລວດທະເລສອງປະເທດ, ພ້ອມກັນຮັກສາສັນຕິພາບ, ສະຖຽນລະພາບໃນທະເລອ່າວພາກເຫນືອ, ຊຸກຍູ້ການລົງນາມໃນບົດບັນທຶກຊ່ວຍຈຳກ່ຽວກັບການຮ່ວມມືລະຫວ່າງກອງບັນຊາການຕຳຫລວດທະເລຫວຽດນາມ ກັບກົມຕຳຫລາດທະເລຈີນ.
ຖະແຫລງການຮ່ວມຊີ້ແຈ້ງວ່າ: ຫວຽດນາມ ແລະຈີນ ຈະເພີ່ມທະວີການເຊື່ອມຕໍ່ຍຸດທະສາດພັດທະນາລະຫວ່າງສອງປະເທດໃນບັນດາຂົງເຂດເສດຖະກິດ, ການຄ້າ, ການລົງທຶນ, ກໍ່ສ້າງ, ຄົມມະນາຄົມ ແລະ ກະສິກຳ, ຊຸກຍູ້ການຮ່ວມມືໃນຂົງເຂດພາສີ ແລະ ການຄ້າຊາຍແດນ.
ຫວຽດນາມ ແລະ ຈີນ ປືກສາຫາລືຢ່າງກົງໄປກົງມາກ່ຽວກັບບັນຫາທະເລ ແລະ ເນັ້ນຫນັກຢ່າງແຮງເຖິງການປະຕິບັດຢ່າງເຂັ້ມງວດບັນດາຄວາມຮັບຮູ້ລວມສຳຄັນທີ່ບັນລຸໄດ້ລະຫວ່າງການນຳຂັ້ນສູງສອງພັກ, ສອງລັດ. ສອງລັດ ຢືດໝັ້ນ ຜ່ານການປຶກສາຫາລື ແລະ ເຈລະຈາມິດຕະພາບ, ຊອກຫາມາດຕະການພື້ນຖານ ແລະ ຍາວນານ, ບໍ່ສົ່ງຜົນສະທ້ອນເຖິງຫລັກໝັ້ນ ແລະ ແຜນນະໂຍບາຍຂອງແຕ່ລະປະເທດ.
ສອງຝ່າຍເຫັນດີ ພ້ອມກັນຄວບຄຸມຄວາມບໍ່ລົງລອຍກັນບົນທະເລເປັນຢ່າງດີ, ປະຕິບັດຖະແຫລງການກ່ຽວກັບການປະພຶດຂອງບັນດາຝ່າຍຢູ່ທະເລຕາເວັນອອກ DOC ຢ່າງຄົບຖ້ວນ ແລະ ມີປະສິດທິຜົນ, ຊຸກຍູ້ສ້າງປະມວນຂໍ້ກຳນົດການປະພຶດຢູ່ທະເລຕາເວັນອອກ COC ສຳເລັດໂດຍໄວ.
ສອງຝ່າຍ ເຫັນດີ ສືບຕໍ່ເພີ່ມທະວີການສົມທົບກັນໃນຂອບເຂດຫລາຍຝ່າຍຄື: ສປຊ, APEC, ASEAN -ຈີນ ພ້ອມກັນຮັກສາ, ປົກປັກຮັກສາ ແລະ ຊຸກຍູ້ສັນຕິພາບ, ຄວາມຈະເລີນຮຸ່ງເຮືອງ ແລະ ພັດທະນາຂອງໂລກ. ຝ່າຍຈີນ ສະຫນັບສະຫນູນ ຫວຽດນາມ ຈັດຕັ້ງກອງປະຊຸມສຸດຍອດ APEC 2017 ສຳເລັດຜົນ.ໃນໄລຍະຢ້ຽມຢາມຫວຽດນາມ, ສອງຝ່າຍໄດ້ລົງນາມໃນເອກະສານຮ່ວມມືສຳຄັນຫລາຍສະບັບ.
(ແຫຼ່ງຄັດຈາກ VOV)